Увагу Мітрафана Доўнар-Запольскага прыцягнула возера Вулькаўскае, якое моцна адрознівалася ад усіх палескіх азёр бачаных аўтарам раней і вылучалася асаблівай маляўнічасцю. Праз возера праходзіў Агінскі канал, таму яно выкарыстоўвалася для перагону плытоў, зімоўкі суднаў. Возера тады мела круглую форму, а яго памеры ў дыяметры складалі каля вярсты. Асабліва вылучалася Вулькаўскае возера значнымі глыбінямі, празрыстай вадой, высокімі берагамі, што ўвогуле малахарактэрна для балоцістых азёр Палесся.